จีดีพีไตรมาสแรกเกินคาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — สศค.เปิดดัชนีเดือน ม.ค.พุ่ง คาดเศรษฐกิจไตรมาสแรกเกินเป้า
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ดัชนีชี้วัดเศรษฐกิจไทยในเดือน ม.ค. 2553 ขยายตัวสูงทุกหมวด จึงคาดว่าเศรษฐกิจไตรมาสแรกปีนี้จะขยายตัวได้ต่อเนื่องจากไตรมาส 4 ปี 2552 โดย สศค. จะทบทวนเป้าหมายปีนี้ในวันที่ 29 มี.ค.
สำหรับเศรษฐกิจที่ฟื้นตัวในเดือน ม.ค. มาจากการส่งออกที่ขยายตัวเป็นบวกสูงถึง 30.8% โดยเฉพาะสินค้าหลักในกลุ่มอิเล็ก ทรอนิกส์ เครื่องใช้ไฟฟ้า และการส่งออกในประเทศคู่ค้าหลักในเอเชียทั้งจีนและอินเดีย 
ดัชนีการผลิตภาคอุตสาหกรรมปรับตัวเป็นบวกติดต่อกันเป็นเดือนที่ 3 โดยเพิ่มขึ้น 29.1% จากการเติบโตของการผลิตสินค้าในกลุ่มรถยนต์ อาหารเครื่องดื่ม สิ่งทอ เครื่องนุ่งห่ม เครื่องหนัง วิทยุ และโทรทัศน์ 
ด้านการท่องเที่ยวปรับตัวดีขึ้น โดยจำนวนนักท่องเที่ยวต่างชาติที่เดินทางเข้าประเทศไทยในเดือน ม.ค. มีจำนวน 1.65 ล้านคน หรือขยายตัว 30.2% ปรับตัวเป็นบวกติดต่อกันเป็นเดือนที่ 5 
“หากเปรียบเทียบในเดือน ม.ค. 2553 กับเดือน ม.ค. ช่วง 45 ปีก่อน ถือว่ายอดนักท่องเที่ยวในเดือน ม.ค.ปีนี้ สูงสุดเป็นประวัติการณ์ โดยนักท่องเที่ยวที่เข้ามาไทยมากคือ จีน อาเซียน และรัสเซีย” นายสาธิต กล่าวนอกจากนั้น การใช้จ่ายภายในประเทศโดยเฉพาะการบริโภคภาคเอกชนที่ปรับตัวดีขึ้นต่อเนื่องจากปัจจัยหนุนของรายได้ภาคเกษตรกรที่สูงขึ้นที่ขยายตัว 14.7% สอดคล้องกับปริมาณจำหน่ายรถจักรยานยนต์ที่ขยายตัว 37.2% ด้านการลงทุนภาคเอกชนปรับตัวดีขึ้น โดยเฉพาะหมวดเครื่องมือเครื่องจักร สะท้อนจากการนำเข้าสินค้าทุนที่เพิ่มขึ้น 7.7% และปริมาณจำหน่ายรถยนต์เชิงพาณิชย์ ขยายตัว 55.4% 
ขณะที่เสถียรภาพทางเศรษฐกิจปรับตัวดีขึ้น อัตราการว่างงานลดลงต่อเนื่องมาอยู่ที่ 0.9% ของกำลังแรงงานรวม หรือคิดเป็นจำนวน 3.5 แสนคน สัดส่วนหนี้สาธารณะต่อ GDP ณ สิ้นเดือนพ.ย.52 อยู่ที่ 45.6% ต่ำกว่ากรอบความยั่งยืนทางการคลังที่ตั้งไว้ไม่เกิน 50% ส่วนเสถียรภาพภายนอกประเทศยังอยู่ในระดับที่มั่นคงและสามารถรองรับความผันผวนของเศรษฐกิจโลกได้ จากที่ทุนสำรองระหว่างประเทศสิ้นเดือน ม.ค.53 อยู่ในระดับสูงที่ 142.4 พันล้านดอลลาร์ ซึ่งสูงกว่าหนี้ต่างประเทศระยะสั้นมากกว่า 5 เท่า
"ภาวะเศรษฐกิจไทยเดือนม.ค.53 มีสัญญาณปรับตัวดีขึ้นต่อเนื่อง สะท้อนการส่งออกที่ขยายตัวในระดับสูง ขณะที่การบริโภคภาคเอกชนปรับตัวดีขึ้น โดยมีปัจจัยหนุนจากรายได้เกษตรกรที่ขยายตัวได้ดี ส่วนการผลิตปรับตัวดีขึ้นเช่นกัน สะท้อนได้จากดัชนีผลผลิตอุตสาหกรรมและภาคบริการจากการท่องเที่ยวที่ขยายตัวได้ดี ผลผลิตภาคการเกษตรฟื้นตัว เสถียรภาพในประเทศอยู่ในระดับแข็งแกร่ง" ผู้อำนวยการ สศค.กล่าว